google/wiki40b huggingface dataset:
Klaus Johan Myrvoll

Engasjement i målbevegelsen

I den organiserte målbevegelsen har Myrvoll hatt en rekke verv, både som landsstyremedlem og senere sentralstyremedlem i Norsk Målungdom (NMU), leder for Skuleboknemndi åt Studentmållaget i Oslo og leder for høgnorskforeningen Ivar Aasen-sambandet. Myrvolls engasjement i Målungdommen dalte brått da det kom fram at Myrvoll var den ene av de to målungdommene som først hadde gått til Økokrim og deretter til TV 2 med den avslørende rapporten om medlemsjuks i NMU . 
I en reportasje i Bergens Tidende 3. mai 2003 hevdet Harald Stabell, advokat for de tiltalte målungdommene, at avsløringene av medlemsjukset var målpolitisk motivert. Stabell nevnte ikke Myrvoll og Torheim med navn, men viste til deres engasjement i høgnorskbevegelsen. Stabell kom også med anklager om tyveri fra målungdommens kontor i Oslo . Oppslaget i Bergens Tidende førte til at Myrvoll sammen med Olav Torheim valgte å stå fram offentlig på TV 2-nyhetene og tilbakevise disse påstandene. Overfor TV 2 slo de to fast at de mente de hadde både rett og plikt til å ta affære da de fikk kjennskap til økonomisk kriminalitet i en organisasjon der de selv hadde tillitsverv.
Sermitsiaq (avis)

Sermitsiaq er en grønlandsk avis. Den er oppkalt etter fjellet Sermitsiaq, som ligger ved Nuuk.
Avisen ble utgitt første gang 21. mai 1958, som et grønlandsk alternativ til den danskspråklige avisen Mikken. Disse to avisene ble trykket hver for seg; Mikken ble utgitt på lørdager og Sermitsiaq på mandager i ca. 6 måneder, inntil Mikken ble utgitt siste gang 22. november 1958. Sermitsiaq ble trykt på begge språk den siste uken før Mikken ble lagt ned.
Sermitsiaq var en lokal avis for Nuuk-regionen fram til rundt 1980, da avisen ble landsdekkende. Avisen ble også mer politisk orientert etter 1979, da Grønlands hjemmestyre ble etablert.
Avisen utgis i dag hver fredag.
Sermitsiaq meldte 13. november 2009 at Sermitsiaq og konkurrenten AG skal slås sammen fra 1. januar 2010 på grunn av sviktende økonomi i begge avisene. Både Sermitsiaq og AG skal fortsette å komme ut, Sermitsiaq ukentlig som før.
Birk

Birk er et norrønt ord med den antatte betydningen «handelsplass».
Nidaros og Kaupang i Norge, Lödöse, Köping og Birka i Sverige og Hedeby, Ribe og Uppåkra i Danmark er eksempel på birker. Birken hadde sin egen lov: Bjarkøyretten.
I Danmark ble begrepet birk brukt om en geografisk enhet som er mindre enn et herred; begrepet var i bruk fra middelalderen og frem til 1919. Det var i det danske rettssystemet et jurisdiksjonsområde skilt ut fra herredet, underlagt birketingets jurisdiksjon, og med egen dommer, betegnet som birkeskriver. Adelen kunne i Danmark få tildelt birkerett med rett til å føre sakene for domstoler som de selv satte opp. Jarlsberg, Rosendal, Austrått og noen få andre hadde dette privilegiet i Norge. I Norge ble ordningen opphevet i 1821.
Marokkos barriere i Vest-Sahara

Marokkos barriere i Vest-Sahara er en 2 000 km lang barriere eller forsvarsmur som deler Vest-Sahara i to. Marokko bygget den i flere faser under Vest-Sahara-krigen fra 1976. Muren deler landet på langs i nordøstlig/sørvestlig retning. Den skiller den vestlige delen av Vest-Sahara som er kontrollert av Marokko fra den østlige, som er kontrollert av Polisario og SADR.
Selve muren er en om lag tre meter høy jordvoll og beskyttet av gjerder og minefelt. Det ligger også militærleirer og vaktposter med om lag 5 kilometers mellomrom langs hele muren. Marokko bruker om lag 100 000 soldater til å bevokte delelinjen. Barrieren skal være i stand til å stoppe biler. Minefeltene i Vest-Sahara er så omfattende at hjelpeorganisasjoner sier at det aldri vil la seg gjøre å fjerne alle.
FN har hatt observatører på begge sider av barrieren for å overvåke våpenhvilen av 1991.
Presidenten kidnappet

Om filmen

Aftenpostens anmelder gav den forholdsvis bra omtale og beskrev den som en spennende film med nerve, men mente samtidig at den var unødig voldelig. Han mente videre at selve kidnappings-sekvensen var noe usannsynlig.
Norsk musikksamling

Norsk musikksamling (innviet 10. februar 1927) ble opprettet av Ole Mørk Sandvik som hadde samlet inn materiale og sponsorkroner til et musikkbibliotek. Det er i dag en del av Nasjonalbibliotekets avdeling i Oslo. Frem til 1999 var Norsk musikksamling en del av Universitetsbiblioteket i Oslo. De holdt til i Observatoriet 1965–1999.
Samlingen omfattet i 2006 rundt 200 000 musikktrykk, hvorav 40 000 norske. Dessuten inneholder samlingen musikkmanuskripter, historisk, biografisk og teoretisk litteratur og tidsskrifter. Samlingen inneholder også Norsk lydarkiv med over 40 000 lydopptak.
Norsk jazzarkiv

Norsk Jazzarkiv (etablert i Oslo 1981) var en norsk stiftelse, med det formål å ivareta og utvikle dokumentasjon og kompetanse vedrørende norsk jazzhistorie. Johs. Bergh var sentral i etableringen og satt som leder i perioden 1981-1990. Arkivet inkluderer lyd, klipp, foto, bøker, tidsskrift og video/film. Norsk Jazzarkiv utførte egne forskningsprosjekt. 1. januar 2014 ble Norsk jazzarkivs virksomhet videreført i Nasjonalbiblioteket.
Leder for arkivet var Finn J. Kramer-Johansen.
Hetland Boligbyggelag

Hetland Boligbyggelag er et tidligere boligbyggelag som ble stiftet 6. november 1951 i daværende Hetland kommune som i 1965 ble slått sammen med Stavanger. I 2010 ble laget slått sammen med Oslo Bolig og Sparelag. Ved sammenslåingen hadde Hetland BBL ca. 9500 medlemmer og forvaltet ca. 2500 boliger i 49 borettslag, sameier og andre selskap.
Osamu Yamaji

Japans herrelandslag

Osamu Yamaji spilte 1 landskamper for Japans herrelandslag.
Men in Black 3

Handling

Boris the Animal (Jemaine Clement), et romvesen av den spesielt onde sorten, rømmer fra romfengselet Agent K (Tommy Lee Jones) bygget på månen, og dreper den unge Agent K (Josh Brolin) i 1969. Dette gjør at K aldri fikk bygget fengselet, noe som endrer hele fremtiden og setter jordkloden i fare. Agent Ks partner Agent J (Will Smith) må reise tilbake i tiden til 1969 og jobbe med den unge Agent K for å stoppe Boris the Animal og redde nåtiden. Underveis finner J ut uventede hemmeligheter om sin partner, blant annet at han alltid har vært forelsket i Agent O (eldre O spilt av Emma Thompson, yngre O spilt av Alice Eve). De må også samarbeide med det sympatiske, om enn noe nevrotiske romvesenet Griffin (Michael Stuhlbarg), som har evnen til å se forskjellige versjoner av fremtiden.

Om filmen

Filmen kom på kino 25. mai 2012. Den hadde et budsjett på 225 millioner dollar, og spilte inn 624 millioner dollar på verdensbasis, ifølge Box Office Mojo.
Roméo Dallaire

Bakgrunn og militær karrière

Dallaire vokste opp i en fransktalende familie i Montréal. Han begynte i 1964 ved Collège militaire royal de Saint-Jean i Fort Saint-Jean i Québec. I 1969 fullførte han bachelorgrad i realfag ved Royal Military College i Kingston i Ontario. Senere har han studert ved Canadian Land Forces Command and Staff College og Marine Corps Command and Staff College i USA. 
Etter endt utdannelse startet Dallaire tjeneste i Canadas hær, der han steg i gradene og ble oberst i 1986. Fra 1989 til 1991 var han kommandant ved Collège Militaire Royal de Saint-Jean. Som brigadegeneral var han fra 1991 til 1993 sjef for 5. canadiske mekaniserte brigadegruppe.

FN i Rwanda

I 1993 ble Dallaire sjef for UNOMUR, observasjonsstyrken FN satte inn for å overvåke grensen mellom Uganda og Rwanda, der det var intern konflikt. Operasjonen hadde hovedkvarter i Uganda. 
I oktober 1993 fikk Dallaire i oppdrag å lede UNAMIR, FNs fredsbevarende styrke som ble satt inn i selve Rwanda. Dallaire informerte FN om drapene som fant sted, men fikk ikke den økte styrken han ba om og fikk heller aldri tillatelse til å gripe inn. UNAMIR skulle støtte fredsprosessen i landet ved å overvåke at den rwandiske regjeringen, som var dominert av hutuer, og opprørsstyrken Front patriotique rwandais (RPF), som besto av tutsier, overholdt fredsavtalen inngått i Arusha. FN-styrken hadde et mandat som ikke tillot FN-soldatene en aktiv rolle for å forhindre drap på sivile. Folkemordet kunne dermed skje uten at det internasjonale samfunn grep inn.  
Etter å ha vendt tilbake til Canada fikk Dallaire en rekke ledende stillinger i Canadas forsvar. Opplevelsene i Rwanda gikk imidlertid sterkt inn på Dallaire, som etter hjemkomsten led av posttraumatisk stresslidelse og gikk inn i depresjon.

Senere virke

I Canada har Dallaire engasjert seg i arbeid for å forhindre folkemord og har hevdet det internasjonale samfunns ansvar for å beskytte sivilbefolkning i krig og interne konflikter, også ved humanitær intervensjon. Kampen mot bruk av barnesoldater er en annen sak Dallaire har vært engasjert i.
Dallaire gikk i 2000 ut av tjeneste i den canadiske hær. Etter dette var han medlem av FNs komite for forhindring av folkemord og rådgiver for Canadas regjering i en rekke spørsmål.
Dallaire utga i 2004 boken Shake Hands With the Devil om sine opplevelser i Rwanda. Boken ble i 2007 grunnlag for en film. Han var fra 2004 til 2005 tilknyttet Carr Center for Human Rights Policy ved Harvard University.
I 2005 ble Dallaire utnevnt til Senatet, overhuset i Canadas parlament. Han representerte Canadas liberale parti. Dallaire trakk seg fra Senatet med virkning fra 17. juni 2014.

Utmerkelser

For sin militære innsats er Dallaire dekorert med det canadiske Meritorious Service Cross og offiserstegnet av USAs Legion of Merit. Han har mottatt Canadiske styrkers dekorasjon og FN-medaljen for UNOMUR og UNAMIR. Dallaire er offiser av Order of Canada, storoffiser av Ordre national du Québec og kommandør av Order of Military Merit. 
Han har mottatt en rekke priser og er æresdoktor ved flere universiteter.
DVB

Innhold

Ved siden av lyd- og bildeoverføring, definerer DVB også dataforbindelser (DVB-DATA – EN 301 192) med returkanal (DVB-RC) for flere ulike medier og protokoller.
Eldre teknologier som tekst-tv (DVB-TXT) støttes også av disse standardene for å lette overgangen, men for mange formål er også mer avanserte alternativer som DVB-SUB for undertekster tilgjengelig.

Kryptering og Metadata

Systemet for betinget tilgang (DVB-CA) definerer en vanlig forvrengningsalgoritme (DVB-CSA) og et felles grensesnitt (DVB-CI) for tilgang til kryptert innhold. DVB-CA-tilbydere utvikler egne proprietære tilgangssystemer med referanser til disse spesifikasjonene. En kryptert programstrøm kan ha flere samtidige tilgangssystemer for å gi større fleksibilitet for tilbyderen.
DVB utvikler også et innholdsbeskyttelses- og kopikontrolleringssystem for å beskytte innhold etter det er blitt mottatt (DVB-CPCM). Dette systemet skal gi fleksibel bruk av innhold man lagrer lokalt innen et hjemmenettverk, mens det skal forhindre ulovlig deling over Internett.
DVB-overføringer inneholder metadata, kalt Service Information (DVB-SI, ETSI EN 300 468, ETSI TR 101 211), som lenker de ulike datastrømmene med programinformasjon, og gir lesbare beskrivelser til elektroniske programguider og automatiske søk og filtre.

Programvareplattform

The DVB Multimedia Home Platform (DVB-MHP) fastsetter en Java-basert plattform for utvikling av videosystemaplikasjoner for sluttbrukeren. I tillegg til å gi sammendrag for flere DVB og MPEG-2-konsepter gir den grensesnitt for andre funksjoner slik som nettverkskortstyring, programnedlasting og flerlags-grafikk.
Lars Magnar Enoksen

Walt Disney

På 1980-tallet var han den eneste svenske manusforfatteren for Walt Disney's Comics & Stories, tilsvarende det ukentlige norske tegneseriebladet Donald Duck & Co, og etterlot seg rundt 600 seriesider på 1980-tallet som er blitt publisert over hele verden.
I 1988 åpnet han sin første serieskole for barn og ungdom. På 1990-tallet økte undervisningstakten med klasser i byene Malmö, Dalby, Vellinge og Höganäs samtidig som han trappet ned å skrive manus for tegneserier. På slutten av 1980-tallet dannet han Kvarnby Folkhögskolas serietegnerutdannelse i Malmö, og var hovedlærer og kursansvarlig. I samme periode publiserte han et antall seriealbum for voksne, som bevisst var ganske obskure og bisarre.

Fornordisk bryter

I 1989 innledet han sin karriere som «glima»-bryter, på norsk tilsvarer det også å være bryter i broktak. Det er en fornordisk brytesport, som han arbeidet for å igjeninnføre i Norden. På 1990-tallet ble han både svensk (1992 og 1998) og nordisk (1995) mester i glima. På 2000-tallet var han europeisk sjefinstruktør i fornordisk brytning for European Historical Combat Guild. Det arbeides også for å glima inn i Svenska Budo- Och Kampsportförbundet.
I forbindelse med at Enoksen lærte seg glimt på Island lærte han seg også islandsk, det nordiske språket som ligger nærmest gammelnorsk, eller «danske tunge» som sagaskriverne kalte det. Da fikk han igjen opp øynene for sin barndoms interesse for historie, og med sin nyvakte historieinteresse og sine kunnskap i språk kunne han med selvstudier lese vikingtidens runeskrifter, islandske sagaer og eddadikt.

Runolog

I 1995 utga Enoksen sin første lærebok om runer, og siden 1998 har han skrevet en historisk faktabok i året for forlaget Historiska Media. Til tross for at han er selvlært runolog blir hans bøker benyttet på universitetene i Norge, Sverige og Danmark som akademisk faglitteratur. I 2000 mottok han Skånes Hembygdsförbunds kulturpris i litteratur for boken Skånska runstenar. Foruten runer er også fornordisk mytologi innenfor Enoksens interesseområde.
Enoksen har en historisk roman bak seg, Odens Korpar (= Odins ravner), hvor han eksperimenterte med å utelate alle utenlandske låneord som kom til det svenske språket etter 1400-tallet. Alle latinske ord som har sneket seg inn siden middelalderen ble også unngått. Hensikten var å øke illusjonen av at handlingen henspilte på en hednisk tidsalder rundt år 800.

Nye prosjekter

I dag er han leder for et prosjekt i Roskilde Vikingskeppsmuseums regi hvor målet er å forsøke å finne ut hvordan vikingene fikk sine stridsferdigheter. Prosjektet kulminerer i 2007 med to måneders lang seilas med et vikingskip fra Norden til Storbritannia.
Lene Lauritsen Kjølner

Liv og virke

Lauritsen Kjølner vokste opp på øya Føynland i Nøtterøy kommune. 
Etter debuten i 2013 har hun bidratt med noveller på Krimfestivalen i Oslo 2015, 2016 og 2017, på Kongsberg Krim 2015 og 2016, og på Hans Olav Lahlums krimfestival i Tvedestrand i 2017 der hun var hovedforfatter sammen med Knut Nærum og Yrsa Sigurdardottir.
I serien om privatdetektiven Olivia Henriksen foregår mesteparten av handlingen på Ankerholmen, ei fiktiv øy med trekk fra Føynland (f.eks. seilforening), Husøy (f.eks. hotell) og Veierland (f.eks. bopliktsproblematikk). Bøkene er humoristisk-ironiske med treffende observasjoner av moderne kvinneliv og med hovedvekt på mellommenneskelige relasjoner. Kynisk forretningsdrift i lokalmiljøet er et gjennomgående tema. Bøkene er nesten fri for blodige detaljer og markedsføres som «kosekrim», en blanding av klassisk krim og chick-lit. 
Elin Brend Bjørhei i VG mener å finne likhetstrekk med Maria Lang, Agatha Christie og Camilla Läckberg, men skriver også: «Lene Lauritsen Kjølners krimromaner likner ikke på noe annet i det norske krimlandskapet». Ingvar Ambjørnsen påpekte i Dagbladet at Kjølner «har skapt et eget rom innen norsk krim».  Selv oppgir forfatteren Alan Bradley, Alexander McCall Smith og Agatha Christie som påvirkningskilder, hun beundrer også mer hardkokte krimforfattere og forfattere av ren feelgood.
Lene Lauritsen Kjølner er gift med musikeren Per Fredrik Kjølner og bosatt på Nedre Råel i Tønsberg.
Trond Mohn Games 2019

Trond Mohn Games 2019 var et internasjonalt stevne i friidrett som ble arrangert 22. mai 2019 på Fana stadion i Bergen. Dette var den andre utgaven av Trond Mohn Games.
Lammelse

Lammelse eller paralyse er en betegnelse på at en normal funksjon ikke fungerer hos et levende vesen.

Fysisk

Mest vanlig er betegnelsen brukt ved brudd på nervetråder, som innebærer at enkelte kroppsdeler ikke reagerer på signaler fra hjernen, eller at signaler fra de enkelte kroppsdeler ikke når fram til hjernen.
Fysiske lammelser kan enten være medfødt, utvikles som sykdom (parese), eller kan oppstå ved akutte fysiske påkjenninger (for eksempel en trafikkulykke). Lammelser kan også oppstå som en følge av skader på blodtilførselen til hjernen (hjerneslag).
EM i bridge for nasjonslag 2012

Europamesterskapet i bridge for nasjonslag 2012 var det 51. i rekken og fant sted i Dublin i Irland fra 12.-23 juni 2012
Mesterskapet ble arrangert for klassene åpen, damer og veteran. Mesterskapene var også kvalifisering for Bermuda Bowl (VM i bridge) hvor de seks beste kvalifiserte i hver klasse. Åpen klasse hadde først en innledende runde hvor de var oppdelt i to puljer av 17 lag og spilte round robin innen hver pulje. Deretter gikk de ni beste videre til en finalerunde hvor man fikk med seg poengene fra lagene man hadde møtt og deretter spilte mot de ni lagene man ikke hadde møtt. I klassene damer og veteran ble det spilt round robin i kamper over 16 spill
Imperial Chemical Industries

Historie

ICI ble dannet i desember 1926 ved sammenslåelse av fire selskaper: Brunner Mond, Nobel Explosives, United Alkali Company og British Dyestuffs Corporation. En grunn til sammenslåelsen var å bedre kunne konkurrere med amerikanske DuPont og tyske IG Farben.
Ved opprettelsen omfattet produksjionen blant annet sprengstoff, kunstgjødsel, insekticider, fargestoffer, ikke-jern-metaller og malerfarger. Fra slutten av 1920- til tidlig på 1940-tallet spilte ICI en viktige rolle ved utviklingen av nye kjemiske produkter, ikke minst nye plastmaterialer og andre polymerbaserte produkter. Nevnes kan fargestoffet ftalocyanin (1929), akrylplasten Perspex (1932), de alkydbaserte Dulux-fargene (1932, samutviklet med DuPont), polyeten (1937) og polyetentereftalatfiberet Terylene (1941).
På 1940- og 1950-tallet gikk ICI også inn i legemiddelindustrien og utviklet deretter et antall produkter inklusive malarialegeemiddelet Paludrine (1940-tallet), anestesilegemiddelet halotan (1951), pesticidet Gramoxone (1962), betablokkeren Inderal (1965), rodenticidet brodifacoum (1974) og kreftlegemiddelet tamoxifen (1978). Legemiddelsavdelingen dannet ICI Pharmaceuticals i 1957. Hele ICIs virksomhet innen legeemiddel og biovitenskap ble i 1993 til et eget selskap, Zeneca Group, som i 1999 fusjonerte med Astra AB til AstraZeneca.
I 1991 solgte ICI sin jordbrukskjemiske virksomhet til Norsk Hydro.
I 1997 kjøpte ICI National Starch & Chemical, som var Unilevers spesialkjemikalievirksomhet, og senere samme år kjøpte man den sveitsiske fargeprodusenten Rutz & Huber. Ved denne tid solgte ICI også ut flere enheter som produserte bulkkjemikalier, inklusive polyestervirksomheten, som ble solgt til DuPont.
Atylostagma

Utseende

Middelsstore, slanke, lyst rødbrune eller gulbrune trebukker. Antennenene er noe kortere enn kroppen. Pronotum har rundede sider uten tenner på sidene. Dekkvingene er nesten jevnbrede, blanke, og ender i to tenner.

Levevis

Larvene lever i død ved, mest av løvtrær.

Utbredelse

Slekten er utbredt i det sørvestlige USA og Mellom-Amerika.
Johan Hagelbäck

Priser og utmerkelser

I 2001 ble Hagelbäck nominert til en Guldbagge for beste kortfilm for Karl Sundlöv och livets hörnpelare.
Vladimir Markovnikov

Liv

Markovnikov studerte først økonomi og ble senere, etter endt utdanning, assistent til Aleksandr Butlerov i Kazan og St. Petersburg. Etter å avlagt akademisk eksamen i 1860 dro han til Tyskland, hvor han studerte under Richard Erlenmeyer og Hermann Kolbe i to år. Han returnerte til Russland, tok imot sin doktorgrad i 1869 og etterfulgte Butlerovs professorat ved Statsuniversitetet i Kazan. Etter en konflikt med dette universitetet ble han utnevnt til professor ved Universitetet i Odessa i 1871, og bare to år senere ved Statsuniversitetet i Moskva hvor han bodde resten av sin karriere.

Arbeid

Markovnikov er mest kjent for Markovnikovs regel, som han utviklet i 1869 for å beskrive addisjonsreaksjoner mellom HX og alkener. Ifølge denne regelen vil det nukleofile X- binde seg til karbonatomet i dobbeltbindingen med færrest hydrogenatomer, mens protonet binder seg til karbonatomet med flest hydrogenatomer bundet til seg fra før. Av den grunn dannes 2-klorpropan (CH₃CHClCH₃) fremfor isomeren 1-klorpropan (CH₃CH₂CH₂Cl) når det skjer addisjon av hydrogenklorid (HCl) til propen. Regelen er nyttig for å forutsi de molekylære strukturene til produkter i addisjonsreaksjoner. Hvorfor hydrogenbromid både fulgte Markovnikovs regel og en motsatt mekanisme, kjent som anti-Markovnikov-addisjon, ble derimot ikke forstått før Morris S. Kharasch kom med en forklaring i 1933. 
Hughes har diskutert årsakene til Markovnikovs manglende anerkjennelse i sin levetid. Selv om han for det meste publiserte på russisk, som ikke ble forstått av de fleste vesteuropeiske kjemikere på den tid, var artikkelen fra 1870 som inneholdt hans første formulering av regelen, skrevet på tysk. Regelen var imidlertid inkludert i en firesiders addendum til en 26 siders artikkel om isomere smørsyrer og basert svært små eksperimentelle bevis selv etter datidens standard. Hughes konkluderer med at regelen var en inspirert gjetning, grunnløs på grunn av datidens bevis, men som viste seg senere å være korrekt (i de fleste tilfeller). 
Markovnikov bidro også til organisk kjemi ved å finne karbonringer med mer enn seks C-atomer, en ring med fire C-atomer i 1879 og en ring med syv C-atomer i 1889.  
Markovnikov viste også at smørsyre og isosmørsyre har samme kjemiske formel (C₄H₈O₂) men forskjellige strukturer; de er isomerer.
Gøteborggata (Oslo)

Historie

Gata har dels hundre år gamle bolig- og kontorbygninger, dels nyere boliger, og endelig en del industri. Før byutvidelsen i 1878 lå gata i Aker kommune og het Skolegaden. Året etter fikk en rekke gater i området navn etter svenske og danske byer.
Høyre side har her noe underlig gatenummerering, idet ei nyere boligblokkrekke med adresse Fjellgata 2 ligger foran noen eldre trehus med adresse til Gøteborggata.
Det meste av bebyggelsen videre på høyre side er nyere boligblokker. På venstre side er det planer om å bygge ut en del industri- og parkeringstomter til boliger.
I 1949 ble Arne Skouens film Gategutter innspilt i Gøteborggata.

Enkeltbygg

Nr 1 er en del av Karlstadgata borettslag, et nybygg fra 1984 tegna av arkitektene Narud-Stokke-Wiig. Nr 4 er Frelsesarmeens bygg på Rodeløkka. I neste kvartal er den gamle Oslo Baand & Lidsefabrik bygd om og på til et større boligkompleks (arkitekt FuthArk). Venstre side av gata (til Malmøgata) utgjør østgrensa for Freias fabrikkområde.
Nr 4 er Frelsesarmeens slumstasjon. I 1929 i forbudstiden lå det en kull- og vedhandel vegg i vegg med Frelsesarmeens lokaler. Politiet foretok en razzia hos kullhandleren etter at det var observert lastebiler med ærend dit midt på natten. Her avslørte de Oslos største smuglersentral for sprit. En last med møbler og flyttegods var skalkeskjul for tusen liter 96 % sprit, som siden ble solgt for halve prisen av Vinmonopolets 60 %. Spriten kom fra Nederland med båten «Biri». Den ble landsatt i Hølen og derfra fraktet med lastebil til Gøteborggata 4. Et annet parti smuglersprit kom i drosje fra Snarøya. Nabolaget hadde over tid observert mye folk utstyrt med flasker til og fra kull- og vedhandleren sent på kvelden. Noen kom ut fulle, og tolket musikken fra Frelsesarmeens lokaler som at her lå en restaurant der de like godt kunne få seg en svingom. 
I nr 32–34 lå fra 1907 Ole N. Ruuds Møbelfabrikk A/S med 40 snekkere ansatt. Fabrikken spesialiserte seg på hotell- og butikkinnredninger, og var den første i Norge som lagde glassdisker. Den leverte blant annet innredninger til Centralbanken, Realbanken, Den Norske Amerikalinje, Hotell Astoria, Hotell Belvedere og gullsmedene David-Andersen og Tostrup.
Another Year

Handling

Filmen følger det eldre ekteparet Tom og Gerri (Broadbent og Sheen) gjennom et gjennomsnittsår. Paret er lykkelig sammen, og gjennom fire årstider får de besøk av venner, familie og kollegaer som alle er ulykkelige på en eller anne måte.

Mottakelse

Filmen har blitt møtt med veldig positive kritikker. Per 19. januar har den en score på 91% på Rotten Tomatoes, med snittkarakter 8,2 av 10.
Norske anmeldere har også vært positive. VG ga filmen terningkast 5,Dagbladet terningkast seks,Aftenposten terningkast seks,Bergens Tidende terningkast seks,
og Adresseavisen terningkast seks.